3. ลักษณะการประกอบธุรกิจ

1. ประวัติความเป็นมา การเปลี่ยนแปลงและพัฒนาที่สำคัญ

บริษัท อะมานะฮ์ ลิสซิ่ง จำกัด (มหาชน) เดิมเป็นฝ่ายงานหนึ่งของบริษัทเงินทุนหลักทรัพย์
นวธนกิจ จำกัด (มหาชน) โดยให้บริการสินเชื่อเช่าซื้อ
ต่อมาเพื่อให้สามารถแข่งขันทางธุรกิจได้คล่องตัวมากยิ่งขึ้น จึงแยกมาจัดตั้งเป็นบริษัทย่อยของ
บริษัทเงินทุนหลักทรัพย์ นวธนกิจ จำกัด (มหาชน) โดยจดทะเบียนครั้งแรกเมื่อวันที่ 15 พฤษภาคม
2535 ด้วยทุนจดทะเบียน 1 ล้านบาท ในนามของ บริษัท ไตรมิตรสัมพันธ์ จำกัด
และได้เปลี่ยนชื่อเป็น บริษัท นวลิสซิ่ง จำกัด เมื่อวันที่ 20 ตุลาคม 2535

บริษัทฯ เริ่มประกอบธุรกิจให้เช่าซื้อและเช่าการเงินเป็นหลัก
โดยเริ่มทำธุรกิจเช่าซื้อรถยนต์ตั้งแต่เดือนธันวาคม 2535 เป็นต้นมา
และมาเพิ่มธุรกิจเช่าการเงินในเดือนมีนาคม 2536
พร้อมกับเพิ่มให้เช่าซื้อสินค้าประเภทอุปกรณ์และเครื่องจักรด้วย

ด้วยธุรกิจเติบโตด้วยดีมาโดยตลอด และด้วยความจำเป็นที่ต้องการลดภาระถูกหักภาษีเงินได้ ณ
ที่จ่ายล่วงหน้าในอัตราร้อยละ 5 ของค่าเช่ารับ บริษัทฯ จึงได้ทำการเพิ่มทุนจดทะเบียนจาก 1
ล้านบาท มาเป็น 60 ล้านบาท ในวันที่ 30 ธันวาคม 2536 ซึ่งทำให้บริษัทฯ
มีคุณสมบัติครบถ้วนตามคำสั่งกรมสรรพากร ที่ ท.ป. 34/2534 ที่จะไม่ต้องถูกหักภาษีเงินได้ ณ
ที่จ่ายของค่าเช่ารับอีกต่อไป

บริษัทฯ ได้เพิ่มทุนจดทะเบียนมาเป็นลำดับ และได้แปรสภาพเป็นบริษัทมหาชนเมื่อวันที่ 8 ธันวาคม
2538 โดยมีผู้ถือหุ้นใหญ่ คือ บริษัทเงินทุนหลักทรัพย์ นวธนกิจ จำกัด (มหาชน)
และธนาคารทหารไทย จำกัด (มหาชน) อย่างไรก็ตาม เมื่อวันที่ 22 ธันวาคม 2541
กระทรวงการคลังมีประกาศ เรื่อง ให้ความเห็นชอบโครงการรวมกิจการระหว่าง
ธนาคารสหธนาคาร จำกัด (มหาชน) บริษัทเงินทุนหลักทรัพย์กรุงไทยธนกิจ จำกัด (มหาชน)
และบริษัทเงินทุน 12 บริษัท (บริษัทเงินทุนหลักทรัพย์ นวธนกิจ จำกัด (มหาชน) เป็น 1 ใน 12
บริษัทเงินทุนดังกล่าว) ซึ่งหลังจากการรวมกิจการ ได้เปลี่ยนมาใช้ชื่อธนาคาร ไทยธนาคาร จำกัด
(มหาชน) ทำให้ธนาคารไทยธนาคาร จำกัด (มหาชน) มาเป็นผู้ถือหุ้นใหญ่แทน
บริษัทเงินทุนหลักทรัพย์ นวธนกิจ จำกัด (มหาชน) ตั้งแต่นั้น เป็นต้นมา

บริษัทฯ ดำเนินธุรกิจภายใต้การกู้ยืมเงินจากสถาบันการเงินต่างๆ จนกระทั่งผู้บริหารของบริษัทฯ
มีแนวความคิดเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย เมื่อปี 2544
และในปี 2548 ธนาคารไทยธนาคาร จำกัด (มหาชน)
ได้ขายหุ้นในส่วนของธนาคารแก่กลุ่มพันธ์สายเชื้อ ทำให้กลุ่มพันธ์สายเชื้อ
เข้ามาเป็นผู้ถือหุ้นใหญ่ของบริษัทฯ

หลังจากกลุ่มพันธ์สายเชื้อเข้ามาบริหารบริษัทฯ จึงเริ่มขยายสาขาของบริษัทฯ ไปยังที่ทำการแห่งใหม่
ในต่างจังหวัด และเปิดจนครบ 7 แห่งในปี 2553 ทั้งนี้ ในการเปิดที่ทำการสาขาในต่างจังหวัดนั้น
เพื่อให้สอดคล้องกับแผนธุรกิจของบริษัทฯ ที่มุ่งเน้นการขยายธุรกิจให้กับลูกค้ารายย่อย
และขยายการบริการให้ครอบคลุมถึงลูกค้าในวงกว้างมากขึ้น

ปี 2550 บริษัทฯ ได้เพิ่มช่องทางการเพิ่มรายได้ของบริษัทฯ
โดยเปิดดำเนินการให้สินเชื่อรถยนต์ขึ้นในรูปแบบสมาชิกของบริษัทฯ ในนามของ นวเอ็กซ์เพรส
ต่อมาได้เปลี่ยนชื่อเป็น อะมานะฮ์เอ็กเพรส เพื่อให้สอดคล้องกับชื่อของบริษัทฯ ณ ปัจจุบันบริษัทฯ
มีสมาชิกของอะมานะฮ์เอ็กซ์เพรสทั้งสิ้น 265 แห่ง แบ่งเป็นเขตกรุงเทพและปริมณฑลจำนวน 37
แห่ง และต่างจังหวัดจำนวน 228 แห่ง และในปีเดียวกันนี้ บริษัทฯ ได้มีการลงทุนในบริษัทย่อย
ในนาม “บริษัท เบลสซิ่ง แอสเสท เซอร์วิสเซส จำกัด” ซึ่งให้บริการให้เช่ารถยนต์
บริการบริหารหนี้สินต่างๆ แบบครบวงจร และรับจัดประมูลทรัพย์สินอีกด้วย

ปี 2551 คณะกรรมการบริษัทได้มีมติอนุมัติโครงการซื้อหุ้นคืนเพื่อบริหารทางการเงิน
โดยเป็นการซื้อหุ้นในตลาดหลักทรัพย์แห่งประเทศไทย จำนวน 10.26 ล้านหุ้น คิดเป็นร้อยละ 1.37
ของทุนชำระแล้ว และได้จำหน่ายหุ้นที่ซื้อคืนทั้งหมดเรียบร้อยแล้วเมื่อวันที่ 8 กรกฎาคม 2553

ปี 2552 บริษัทฯ ได้ปรับเปลี่ยนนโยบายการดำเนินธุรกิจ ได้มีการขยายช่องทางการทำตลาดใหม่ๆ
เพื่อสร้างรายได้เพิ่มเติม อาทิเช่น การให้บริการทางการตลาด
การให้บริการสินเชื่อสำหรับไถ่ถอนรถยนต์จากสถาบันการเงินอื่น การรับปิดเล่มทะเบียนรถยนต์
และการรับจำนำทะเบียนรถยนต์ เป็นต้น

ปี 2553 บริษัทฯ มีผู้ร่วมทุนเพื่อช่วยเสริมสร้างความแข็งแกร่งให้แก่บริษัทฯ คือ
ธนาคารอิสลามแห่งประเทศไทย โดยได้เข้าเป็นผู้ถือหุ้นรายใหญ่ในสัดส่วนร้อยละ 49
ของทุนจดทะเบียนชำระแล้ว ณ ปัจจุบัน บริษัทฯ มีทุนจดทะเบียน 950 ล้านบาท
และทุนชำระแล้วเต็มจำนวน 950 ล้านบาท แบ่งเป็นหุ้นสามัญจำนวน 950 ล้านหุ้น
มูลค่าที่ตราไว้หุ้นละ 1 บาท

ในปี 2554 ธนาคารอิสลามแห่งประเทศไทย
มีส่วนช่วยส่งเสริมและสนับสนุนในการทำธุรกิจเป็นอย่างดี
รวมทั้งได้ส่งกรรมการเข้าร่วมในการบริหาร พร้อมทั้งให้การสนับสนุนบริษัทฯ ในทุกๆ ด้าน
เพื่อการปรับปรุงองค์กรและพัฒนาบริการให้มีมาตรฐานการบริการในระดับสากลสามารถแข่งขันกับคู่แข่งได้

ในปี 2555 บริษัทฯ ได้กำหนดแผนธุรกิจที่จะขยายช่องทางการให้บริการ (Channel
Accessibility) ไปในพื้นที่ยุทธศาสตร์ทางภาคใต้ โดยในปี 2555 บริษัทฯ
ได้จัดหาพื้นที่ดังกล่าวไว้แล้วตามรายละเอียด หมวดที่ 5 ข้อ 1.2 ทรัพย์สินที่ใช้ในการประกอบธุรกิจ

2. ลักษณะการประกอบธุรกิจของบริษัทฯ

บริษัทฯ ประกอบธุรกิจให้บริการสินเชื่อเช่าซื้อและสินเชื่อเช่าการเงิน
แก่ลูกค้าบุคคลธรรมดาและนิติบุคคล แต่หลังจากที่ธนาคารอิสลามแห่งประเทศไทย
ได้เข้ามาเป็นผู้ถือหุ้นใหญ่ของบริษัทฯ แล้วนั้น บริษัทฯ
จึงมีการเปลี่ยนแปลงโครงสร้างผลิตภัณฑ์และบริการใหม่ เป็นดังนี้

1. ธุรกิจให้บริการสินเชื่อเช่าซื้อ (Amanah Hire Purchase)

2. ธุรกิจให้บริการสินเชื่อเพื่อซื้อสินค้าคงคลัง (Amanah Inventory Finance)

3. ธุรกิจให้บริการสินเชื่อเช่าซื้อเพื่อการพาณิชย์ (Amanah Auto SME Financing)

4. ธุรกิจให้บริการสัญญาเช่าทางการเงิน (Amanah Financial Lease)

5. ธุรกิจให้บริการสัญญาเช่าดำเนินงาน (Amanah Operating Lease)

6. ธุรกิจตัวแทนให้บริการทางการเงิน (Banking Agent)

  7. ให้บริการด้านรถยนต์ การให้บริการด้านรถยนต์ต่างๆ เช่น บริการประกันภัยรถยนต์
  บริการรับต่ออายุกรมธรรม์ประกันภัย บริการประกันสินเชื่อรถยนต์แบบกลุ่ม
  และการต่อภาษีทะเบียนรถยนต์ เป็นต้น

3. โครงสร้างรายได้ของบริษัทฯ แยกตามประเภทของธุรกิจ

  --------------------------------- ------------ -- ------ -------- -------- -------- -------- -------- -------- -- -----
  ประเภท                                            ปี 2555                   ปี 2554            ปี 2553               

                                                           ล้านบาท   ร้อยละ    ล้านบาท   ร้อยละ    ล้านบาท   ร้อยละ       

  รายได้จากสัญญาเช่าซื้อ                                        221.70   68.24    139.51   56.74    134.12   57.29       

  รายได้จากสัญญาเช่าการเงิน                                    1.00     0.31     4.93     2.01     1.66     0.71        

  รายได้จากสัญญาโอนสิทธิ*                                      -        -        -        -        6.03     2.57        

  รายได้จากสัญญาเช่าดำเนินงาน                                  18.25    5.62     8.02     3.26     1.50     0.64        

  รายได้จากสินเชื่อเพื่อซื้อสินค้าคงคลัง                              24.38    7.50     9.46     3.85     3.59     1.53        

  รายได้จากธุรกิจประมูลรถยนต์เพื่อจำหน่าย                   0.59            0.18     43.26    17.60    58.83    25.13       

  รายได้ค่าธรรมเนียมและค่าบริการ                                43.32    13.33    20.27    8.24     9.32     3.98        

  รายได้อื่น                                                  15.67    4.82     20.40    8.30     19.05    8.15        

                                    รวม                    324.91   100.00   245.85   100.00   234.10   100.00      
  --------------------------------- ------------ -- ------ -------- -------- -------- -------- -------- -------- -- -----

* หมายเหตุ : นำไปรวมกับรายได้จากสัญญาเช่าซื้อ/เช่าการเงิน

4. เป้าหมายและวัตถุประสงค์ในการดำเนินงาน

บริษัทฯ ได้วางเป้าหมายของการประกอบธุรกิจ ดังนี้

1. การสร้างมูลค่าเชิงเศรษฐศาสตร์ที่มีความเหมาะสม เป็นธรรม
และมีอัตราเติบโตอย่างต่อเนื่องในระยะยาวให้กับผู้ถือหุ้น ลูกค้า พนักงาน
พันธมิตรทางธุรกิจและสังคม

2.
สร้างความพึงพอใจสูงสุดให้กับลูกค้าทุกกลุ่มเป้าหมายโดยการพัฒนาผลิตภัณฑ์และบริการที่ถูกต้องตามหลักชะรีอะฮ์
ตรงต่อความต้องการของลูกค้าในทุกช่วงเวลาของการดำเนินชีวิต
และพัฒนาช่องทางการจัดจำหน่ายให้ลูกค้าสามารถเข้าถึงบริการทางการเงินของบริษัทฯ ได้

3.
ปรับเปลี่ยนระบบการปฏิบัติงานทั้งหมดจากระบบสถาบันการเงินทั่วไปเป็นระบบการปฏิบัติงานตามหลักชะรีอะฮ์
สร้างความได้เปรียบทางการแข่งขันในด้านระยะเวลาการให้บริการลูกค้าที่รวดเร็ว
ด้วยบูรณาการระบบเทคโนโลยี
ปรับเปลี่ยนระบบการสื่อสารที่มีความสามารถในการให้บริการได้รวดเร็ว

4. พัฒนาองค์กรให้เป็นทางเลือกอันดับต้นของผู้มีความรู้ ความสามารถ ความเชี่ยวชาญ
ได้เลือกเข้ามาร่วมงานกับบริษัทฯ โดยการปรับเปลี่ยนวัฒนธรรมองค์กรแห่งการเรียนรู้
และเป็นองค์กรที่พนักงานนำลูกค้ามาเป็นศูนย์รวมในการบริการ